proxectonos/corpus_dominio_legal_administrativo_tmp huggingface dataset:
RESOLUCIÓN do 22 de outubro de 2004, da Dirección Xeral de Innovación e Desenvolvemento Pesqueiro, pola que se acorda ratificar os estatutos da Federación Galega de Confrarías de Pescadores, inscribila no Rexistro de Confrarías e das súas federacións e ordenar a súa publicación no Diario Oficial de Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 23/11/2004

Examinada a adaptación dos estatutos da Federación Galega de Confrarías de Pescadores creada por acordo do Consello da Xunta de Galicia do día 21 de outubro de 2004.
Comprobado que se cumpren os requisitos que establece o artigo 74 do Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, de aprobación do proxecto de estatutos pola maioría absoluta das xuntas xerais das federacións provinciais da Coruña, Lugo e Pontevedra, nas reunións do 25 de setembro, 6 de agosto e 7 de agosto de 2004 respectivamente, e de conformidade co disposto nos artigos 12 e 14 da Lei 9/1993, do 8 de xullo, de confrarías de pescadores de Galicia, e cos artigos 112 a), 113 e 114 do decreto citado relativos ao rexistro de confrarías e das súas federacións.
A directora xeral de Innovación e Desenvolvemento Pesqueiro da Consellería de Pesca e Asuntos Marítimos, en representación desta, acorda ratificar os estatutos da Federación Galega de Confrarías de Pescadores que consta de 76 artigos, unha disposición adicional e unha disposición derradeira (40 páxinas), inscribila no rexistro de confrarías e das súas federacións no folio 4 do libro das federacións e ordenar a súa publicación no Diario Oficial de Galicia, adquirindo desde este momento a eficacia xurídica que lle recoñecen as normas legais de aplicación.
Santiago de Compostela, 22 de outubro de 2004.
Rosa Mª Quintana Carballo
Directora xeral de Innovación
e Desenvolvemento Pesqueiro
ORDE do 6 de setembro de 2004 pola que se modifica a Orde do 20 de xaneiro de 1997, pola que se establecen o símbolo e o logotipo do Servizo Galego de Saúde, para adaptar a imaxe corporativa do Servizo Galego de Saúde ás novas normas ortográficas e morfolóxicas do idioma galego.
CONSELLERÍA DE SANIDADE — III. OUTRAS DISPOSICIÓNS — 23/11/2004

Mediante Orde do 20 de xaneiro de 1997, estableceuse o símbolo e logotipo do Servizo Galego de Saúde, (DOG nº 21, do 31 de xaneiro e nº 34, do 19 de febreiro), coa finalidade de facilitar a identificación do organismo nas súas diversas actuacións.
A Real Academia Galega aprobou o 12 de xullo de 2003 as novas normas ortográficas e morfolóxicas do idioma galego, atendendo entre outros, ao principio de que o galego normativo ten que ser o vehículo expresivo común e válido para todo o pobo galego, voz apta e dispoñible para as súas manifestacións tanto escritas como orais, tanto artísticas coma utilitarias.
Entre as modificacións aprobadas inclúese a terminación «-zo», para varias palabras entre as que se atopa servizo, conservando o galego a forma coincidente coa portuguesa e diferente da castelá; modificación que afecta claramente á denominación do organismo autónomo.
Por conseguinte, o Servizo Galego de Saúde, debe adaptar a súa imaxe corporativa ás novas normas ortográficas e morfolóxicas do idioma galego, modificando deste xeito, a Orde do 20 de xaneiro de 1997, na súa versión galega, coa finalidade de que a identificación do organismo nas súas actuacións se adapte ao galego normativo.
Por todo o exposto e en uso das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo único.-Modifícase a imaxe corporativa do Servizo Galego de Saúde, na súa versión galega, para adaptala ás novas normas ortográficas e morfolóxicas do idioma galego, de acordo coas características que figuran no anexo desta orde,
Disposición derrogatoria
Queda derrogada a Orde do 20 de xaneiro de 1997, pola que se establecen o símbolo e o logotipo do Servizo Gallego de Saúde, en canto se opoña ao disposto na presente orde.
Disposicións derradeiras
Primeira.-O Servizo Galego de Saúde desenvolverá a implantación progresiva do logotipo e imaxe corporativa en todos os seus ámbitos de actuación.
Segunda.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de setembro de 2004.
José María Hernández Cochón
Conselleiro de Sanidade
ORDE do 26 de outubro de 2004 pola que se lle autoriza a ampliación dunha unidade de educación infantil ao centro privado Concepción Arenal de Ourense.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/11/2004

Examinado o expediente presentado polo centro privado Concepción Arenal de Ourense, no que solicita a ampliación dunha unidade de educación infantil.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria de Ourense, quen o remite cos informes correspondentes.
Vistos a Lei 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro, de calidade da educación (BOE do 24 de decembro); o Real decreto 1537/2003, do 5 de decembro (BOE do 10 de decembro), polo que se establecen os requisitos mínimos dos centros que impartan ensinanzas escolares de réxime xeral; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Considerando que o devandito centro privado ten autorización definitiva para impartir educación infantil.
Esta consellería, por proposta da Dirección Xeral de Centros e Ordenación Educativa,
DISPÓN:
Autorizarlle a ampliación dunha unidade de educación infantil ao centro privado Concepción Arenal de Ourense, segundo os datos que se relacionan no anexo desta orde, facendo constar que, para a súa posta en funcionamento, a Delegación Provincial da Consellería de Educación e Ordenación Universitaria, logo do informe da Inspección Educativa, aprobará expresamente a relación de persoal que imparta docencia na unidade que se amplía.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 26 de outubro de 2004.
Celso Currás Fernández
Conselleiro de Educación e Ordenación Universitaria
ANEXO
Provincia: Ourense.
Concello: Ourense.
Localidade: Ourense.
Enderezo: rúa Bedoya, 22.
Denominación: centro privado Concepción Arenal.
Titular: Martínez Randulfe, S.L.
Código do centro: 32008446.
Nivel: educación infantil.
Unidades de que constaba: 4.
Unidades novas autorizadas: 1.
Composición resultante:
a) Centro de educación infantil: 5 unidades.
b) Centro de educación primaria: 12 unidades.
c) Centro de educación secundaria: 8 unidades de educación secundaria obrigatoria.
d) Centro de educación especial: 1 unidade.
DECRETO 267/2004, do 4 de novembro, polo que se acepta a herdanza feita a favor da Comunidade Autónoma de Galicia por Enrique Gesteiro Prieto.
CONSELLERÍA DE ECONOMÍA E FACENDA — III. OUTRAS DISPOSICIÓNS — 23/11/2004

Enrique Gesteiro Prieto faleceu o 27 de setembro de 2003 na Residencia-Fogar da Terceira Idade Porta do Camiño de Santiago de Compostela. O finado outorgou derradeiro testamento en escritura pública do 27 de outubro de 1998, instituíndo como única e universal herdeira a Comunidade Autónoma de Galicia.
Segundo o artigo 17 da Lei 3/1985, do 12 de abril, do patrimonio da Comunidade Autónoma galega, a adquisición pura e simple de bens a título gratuíto ou lucrativo requirirá decreto do Consello da Xunta de Galicia, por proposta da Consellería de Economía e Facenda. A aceptación de herdanzas entenderase sempre a beneficio de inventario.
Na súa virtude, por proposta do conselleiro de Economía e Facenda, feita nos termos en que Enrique Gesteiro Prieto acordou a súa herdanza, e logo de deliberación do Consello da Xunta de Galicia na súa reunión do catro de novembro de dous mil catro,
DISPOÑO:
Artigo 1º
Aceptar, a beneficio de inventario, a herdanza feita a favor da Comunidade Autónoma de Galicia por Enrique Gesteiro Prieto.
Por vontade do causante, o herdado destinarase ás necesidades da Residencia-Fogar da Terceira Idade Porta do Camiño de Santiago de Compostela, dependente da actual Consellería de Familia, Xuventude, Deporte e Voluntariado.
Artigo 2º
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, catro de novembro de dous mil catro.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
RESOLUCIÓN do 15 de novembro de 2004 pola que se convocan unhas xornadas sobre intervención e defensa persoal policial.
ACADEMIA GALEGA DE SEGURIDADE — III. OUTRAS DISPOSICIÓNS — 24/11/2004

Dentro dos programas de actividades que a Academia Galega de Seguridade ten previsto realizar no ano 2004, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dunhas xornadas sobre intervención e defensa persoal policial, que deberán desenvolverse conforme as seguintes bases:
-Obxectivos.
As xornadas teñen por obxectivos xerais a ampliación de coñecementos sobre as últimas técnicas de intervención e actuación ante as distintas situacións problemáticas que se poidan producir no traballo e na función policial.
-Destinatarios.
As xornadas van dirixidas aos membros dos corpos das policías locais de Galicia, aos membros da unidade do CNP adscrita á Comunidade Autónoma de Galicia e, no caso de quedaren prazas vacantes, aos membros do corpo nacional de policía e garda civil.
-Inscrición.
A inscrición dos participantes será totalmente gratuíta.
-Prazas.
O número de prazas que se ofertan é de 80.
-Solicitudes.
1. O persoal que desexe participar nestas xornadas deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 15 de decembro ás 14.00 horas.
3. As instancias deberán enviarse á sede da Academia Galega de Seguridade; avenida da Cultura, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
-Materiais.
Os que resulten admitidos deberán presentarse a estas xornadas provistos de atavío deportivo e, no caso de ser posible, co material profesional do que dispoñan (grillóns, bastón policial, tonfa...).
-Datas.
As xornadas terán lugar durante os días 17, 18 e 19 de decembro de 2004, no seguinte horario:
Día 17: xornada de tarde (das 16.00 ás 21.00 horas).
Día 18: xornada de mañá (das 9 ás 14 horas) e tarde (das 16.00 ás 21.00 horas).
Día 19: xornada de mañá (das 9.00 ás 14.00 horas).
-Relación de admitidos.
A relación de admitidos publicarase o día 16 de decembro de 2003, ás 14.00 horas, no taboleiro de anuncios da Academia Galega de Seguridade, ou ben poden confirmar a súa asistencia chamando ao teléfono 986 59 00 21.
-Lugar.
Salón de actos da Academia Galega de Seguridade, avenida da Cultura, s/n, no Concello da Estrada.
-Certificado de participación.
Ao remate das xornadas entregaráselles un certificado de asistencia a aquelas persoas que acrediten a súa participación continuada a elas.
-Modificacións.
A Academia Galega de Seguridade poderá modificar o desenvolvemento das xornadas para adaptalas ás necesidades da Administración e ás continxencias que poidan xurdir.
A Estrada, 15 de novembro de 2004.
Juan José Fariñas-Ferro Rodríguez
Director xeral da Academia Galega de Seguridade
RESOLUCIÓN do 10 de novembro de 2004 pola que se fai pública a convocatoria e a orde do día da Comisión Delegada do Consello de Comunidades Galegas.
CONSELLERÍA DE EMIGRACIÓN — III. OUTRAS DISPOSICIÓNS — 19/11/2004

En cumprimento do establecido no artigo 8.3º do Decreto 4/1987, do 8 de xaneiro, na súa nova redacción fixada polo Decreto 195/1991, do 30 de maio, (DOG do 11 de abril), polo que se modifica o Regulamento de organización e funcionamento do Consello de Comunidades Galegas, e segundo o establecido no Decreto 261/1992, do 17 de setembro, polo que se amplía a composición da Comisión Delegada do Consello de Comunidades Galegas, logo da conformidade do presidente da Xunta de Galicia,
RESOLVO:
Primeiro.-Convocar a reunión da Comisión Delegada do Consello de Comunidades Galegas para os días 10 e 11 de decembro de 2004, en Lisboa.
Segundo.-A orde do día da devandita reunión será a que figura como anexo á presente resolución.
Santiago de Compostela, 10 de novembro de 2004.
Aurelio Miras Portugal
Conselleiro de Emigración
ANEXO
Orde do día da reunión do 10 e 11 de decembro, da Comisión Delegada do Consello de Comunidades Galegas.
1. Constitución da comisión.
2. Apertura das sesións polo conselleiro de Emigración.
3. Presentación da memoria anual e informe das accións levadas a cabo no ano 2004, con especial referencia á celebración do Día da Galicia Exterior e do Foro da Xuventude.
4. Liñas de actuación para o ano 2005: ordes de convocatoria, programas e novos proxectos para a Galicia Exterior.
5. Intervención e informe dos representantes das comunidades galegas na Comisión Delegada.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA
CORRECCIÓN de erros.-Resolución do 1 de outubro de 2004, da Dirección Xeral de Innovación e Desenvolvemento Pesqueiro, pola que se acorda ratificar a modificación do artigo 4.2º letra k) dos estatutos da confraría de pescadores de Lira, inscribila no Rexistro de Confrarías e das súas federacións e ordenar a súa publicación no Diario Oficial de Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 24/11/2004

Advertido erro na devandita resolución, publicada no DOG nº 205, do xoves, 21 de outubro de 2004, cómpre facer a seguinte corrección:
-Na páxina 14.307, no derradeiro parágrafo, onde di: «... que dirá: «promover o recoñecemento social da profesión de pescador mediante a divulgación da cultura mariñeira, a difusión do coñecemento das actividades turísticas, culturais e de lecer vinculadas á pesca e ao mar, dirixidas tanto á propia comunidade pescadora como á sociedade en xeral, » ...», debe dicir: «... que dirá: «promover o recoñecemento social da profesión de pescador mediante a divulgación da cultura mariñeira, a difusión do coñecemento da actividade pesqueira en toda a súa extensión e o fomento das actividades turísticas, culturais e de lecer vinculadas á pesca e ao mar, dirixidas tanto á propia comunidade pescadora como á sociedade en xeral,» ...» .
ORDE do 19 de novembro de 2004 pola que se amplía a dotación orzamentaria para a concesión de axudas para a compra de gando bovino que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais reguladas e convocadas pola Orde do 17 de decembro de 2003.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 30/11/2004

A Orde do 17 de decembro de 2003 (DOG nº 251, do 29 de decembro) regulaba e convocaba axudas para a compra de gando bovino que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais. Á vista das solicitudes realizadas ao abeiro desta orde é preciso incrementar a dotación económica prevista inicialmente para afrontar o gasto correspondente.
Na súa virtude, de conformidade co disposto no artigo 30.I.3 do Estatuto de autonomía de Galicia, e en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e do seu presidente,
DISPOÑO:
Artigo único.
Primeiro.-Amplíase a dotación orzamentaria que se recolle no artigo 12 da orde desta consellería
do 17 de decembro de 2003 (DOG nº 251, do 29 de decembro) pola que se regulan e convocan axudas para a compra de gando bovino que teña por obxecto a reposición das reses como consecuencia do sacrificio obrigatorio en execución dos programas de control e erradicación de enfermidades dos animais, tal como se detalla a continuación:
O importe inicial establecido para o financiamento desta orde incrementarase en 205.000 euros con cargo á aplicación orzamentaria 09.03.613-A.770.0 Programas sanitarios especiais, dos orzamentos xerais da Comunidade Autónoma de Galicia para o ano 2004.
Segundo.-Esta modificación non afecta o prazo que se establece para a presentación das solicitudes de axuda na dita Orde do 17 de decembro de 2003.
Disposición derradeira
Primeira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de novembro de 2004.
José Antonio Santiso Miramontes
Conselleiro de Política Agroalimentaria
e Desenvolvemento Rural
ORDE do 19 de novembro de 2004 pola que se amplía a dotación orzamentaria para a concesión das compensacións complementarias pola aplicación de programas de erradicación de enfermidades dos animais establecidas pola Orde do 22 de decembro de 2003.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 30/11/2004

A Orde do 22 de decembro de 2003 (DOG nº 253, do 31 de decembro) establecía as compensacións complementarias pola aplicación de programas de erradicación de enfermidades dos animais. Á vista das solicitudes realizadas ao amparo desta orde é preciso incrementar a dotación económica prevista inicialmente para afrontar o gasto correspondente.
Na súa virtude, de conformidade co disposto no artigo 30.I.3 do Estatuto de autonomía de Galicia, e en uso
das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e do seu presidente,
DISPOÑO:
Artigo único.
Primeiro.-Amplíase a dotación orzamentaria que se recolle no artigo 5 da orde desta consellería do 22 de decembro de 2003 (DOG nº 253, do 31 de decembro) pola que se establecen as compensacións complementarias pola aplicación de programas de erradicación de enfermidades dos animais, tal como se detalla a continuación:
O importe inicial establecido para o financiamento desta orde incrementarase en 510.000 euros con cargo á aplicación orzamentaria 09.03.613-A.770.0 Programas sanitarios especiais, dos orzamentos xerais da Comunidade Autónoma de Galicia para o ano 2004.
Segundo.-Esta modificación non afecta o prazo que se establece para a presentación das solicitudes de axuda na dita Orde do 17 de decembro de 2003.
Disposición derradeira
Primeira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de novembro de 2004.
José Antonio Santiso Miramontes
Conselleiro de Política Agroalimentaria
e Desenvolvemento Rural
CORRECCIÓN de erros.-Decreto 253/2004, do 7 de outubro, polo que se regulan as actividades de bronceado artificial mediante radiacións ultravioleta.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — I. DISPOSICIÓNS XERAIS — 29/11/2004

Advertidos erros no Decreto 253/2004, do 7 de outubro, polo que se regulan as actividades de bronceado artificial mediante radiacións ultravioleta, publicado no Diario Oficial de Galicia nº 213, do 2 de novembro de 2004, cómpre realizar as seguintes correccións:
1. No artigo 6 punto 1º, último parágrafo, onde di: «A información exixida no artigo 20.2º da antedita Lei orgánica 15/1999 está contida no anexo III desta orde».
Debe dicir:
«A información exixida no artigo 20.2º da antedita Lei orgánica 15/1999 está contida no anexo III deste decreto».
2. No anexo II-A, epígrafe lexislación aplicable último parágrafo, onde di: «Decreto 249/2004, do 7 de outubro, polo que se regulan as actividades de bronceado artificial mediante radiacións ultravioleta».
Debe dicir:
«Decreto 253/2004, do 7 de outubro, polo que se regulan as actividades de bronceado artificial mediante radiacións ultravioleta».
RESOLUCIÓN do 15 de novembro de 2004 pola que se fai pública a ampliación do límite de crédito dispoñible para o ano 2005 do Programa de mellora competitiva da PEME. Proxectos baseados nun diagnóstico e actuacións específicas. Subvención a fondo perdido.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 29/11/2004

As bases reguladoras das axudas do Instituto Galego de Promoción Económica publicadas mediante resolución da directora xeral do Igape do 13 de xullo de 2001 (DOG nº 142, do 23 de xullo), para o Programa de apoio á continuidade e mellora competitiva da PEME galega, prevé o establecemento de compromisos plurianuais dentro dos límites autorizados.
Con data do 23 de decembro de 2003, o Parlamento de Galicia aprobou os orzamentos xerais da Comunidade Autónoma de Galicia para o ano 2004, publicados mediante Lei 8/2003 (DOG nº 251, do 29 de decembro de 2003). Por outra parte, o Consello da Xunta de Galicia, na súa reunión do 12 de febreiro de 2004, autorizou os límites de plurianualidades do Instituto Galego de Promoción Económica.
Analizadas as necesidades de fondos e co obxecto de lles dar resposta aos proxectos faise necesario ampliar o límite de crédito reservado. Polo que antecede,
RESOLVO:
Facer pública, de acordo co importe que se relaciona a seguir, a ampliación do límite de crédito dispoñible para o ano 2005 do Programa de mellora competitiva da PEME. Proxectos baseados nun diagnóstico e actuacións específicas. Subvención a fondo perdido, que queda co límite seguinte:
Partida orzamentaria: 02.02.11/01/01; 11/02/01.
Finalidade: programa de mellora competitiva da PEME. Proxectos baseados nun diagnóstico e actuacións específicas. Subvención a fondo perdido.
Límite dispoñible 2005: 5.373.772,96 A.
Santiago de Compostela, 15 de novembro de 2004.
Margarita Rodríguez Rama
Directora xeral do Instituto Galego
de Promoción Económica
RESOLUCIÓN do 30 de setembro de 2004, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, da revisión da táboa salarial do convenio colectivo da empresa Vitivinícola do Ribeiro, S.C.L. de Ourense desde o 1-9-2004 ata o 31-8-2005.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 29/11/2004

Visto o texto da revisión da táboa salarial do convenio colectivo da empresa Vitivinícola do Ribeiro, S.C.L. de Ourense para o período do 1-9-2004 ao 31-8-2005, convenio número 3200772, que se subscribiu con data do 21 de setembro de 2004 pola parte económica, o representante da empresa, e pola parte social, os delegados de persoal en representación dos traballadores. E de conformidade co disposto no artigo 90.2º e 3º, do Real decreto lexis
lativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo.
Esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación (UMAC).
Terceiro.-Dispoñer a súa publicación no BOP e no Diario Oficial de Galicia.
Ourense, 30 de setembro de 2004.
José Lage Lage
Delegado provincial de Ourense
Vitivinícola do Ribeiro, S.C.L.
Revisión salarial
(Período do 1-9-2004 ao 31-8-2005)
G
ÁREA
FUNCIÓN
%
SALARIO
MENSUAL
SALARIO
ANUAL
B
COMERCIAL
XEFE DE VENDAS
5,3
1.415,21 A
20.520,55 A
B
ADMINISTRACIÓN
XEFE DE ADMÓN.
5,3
1.415,21 A
20.520,55 A
B
ADMINISTRACIÓN
ATENCIÓN SOCIO
5,3
1.415,21 A
20.520,55 A
B
PRODUCIÓN
ENÓLOGO
5,3
1.415,21 A
20.520,55 A
B
PRODUCIÓN
XEFE PRODUCIÓN
5,3
1.415,21 A
20.520,55 A
C
COMERCIAL
INSPECTOR VENDAS
5,3
981,86 A
14.236,97 A
C
ADMINISTRACIÓN
XEFE CONTABILIDADE
5,3
1.114,56 A
16.161,92 A
C
TÉCNICA
ENCARGADO ADEGA
5,3
981,86 A
14.236,97 A
C
TÉCNICA
ENC. EMBOTELLAMENTO
5,3
981,86 A
14.236,97 A
C
TÉCNICA
ENC. DE ALMACÉN
5,3
981,86 A
14.236,97 A
C
TÉCNICA
ENC. MANTEMENTO
5,3
981,86 A
14.236,97 A
C
TÉCNICA
ENC. PRODUCIÓN
5,3
1.114,56 A
16.161,92 A
D
COMERCIAL
PROMOTOR COMERCIAL
5,3
796,09 A
11.543,30 A
D
ADMINISTRACIÓN
ADMINISTRATIVO 1ª
5,3
843,93 A
12.236,98 A
D
TÉCNICA
OFICIAL DE 1ª
5,3
801,82 A
11.626,39 A
E
COMERCIAL
AUTOVENDA
5,3
766,48 A
11.113,96 A
E
ADMINISTRACIÓN
ADMINISTRATIVO 2ª
5,3
809,57 A
11.738,76 A
E
TÉCNICA
OFICIAL DE 2ª
5,3
772,03 A
11.194,43 A
F
COMERCIAL
AXUDANTE REPARTICIÓN
5,3
742,08 A
10.760,16 A
F
ADMINISTRACIÓN
AUX. ADMINISTRATIVO
5,3
746,00 A
10.817,00 A
F
TÉCNICA
OFICIAL DE 3ª
5,3
756,41 A
10.967,94 A
H
TÉCNICA
PEÓN
5,3
703,40 A
10.199,30 A
H
TÉCNICA
LIMPEZA
5,3
703,40 A
10.199,30 A
H
TÉCNICA
AXUDANTE VENDIMA
5,3
703,40 A
10.199,30 A
DECRETO 275/2004, do 25 de novembro, polo que se nomea delegado provincial de Pontevedra a José Rubén López López.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — II. AUTORIDADES E PERSOAL — 29/11/2004

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, por proposta do vicepresidente primeiro e conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día vinte e cinco de novembro de dous mil catro,
DISPOÑO:
Nomear a José Rubén López López como delegado provincial de Pontevedra.
Santiago de Compostela, vinte e cinco de novembro de dous mil catro.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda
ORDE do 2 de novembro de 2004 pola que se lle concede ao centro estranxeiro universitario adscrito á Universidade de Dublín, Centro de Estudios Superiores Universitarios de Galicia. Cesuga, S.L.-University College Dublín, autorización para a efectiva impartición do primeiro curso correspondente ao título Bachelor of Architecture, conforme o sistema vixente noutro país.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/11/2004

Polo Decreto 74/2004, do 25 de marzo (DOG do 13 de abril), concédeselle ao centro Centro de Estudios Superiores Universitarios de Galicia. Cesuga, S.L.-University College Dublín, autorización para implantar os estudos correspondentes ao título Bachelor of Architecture, conducente á obtención de títulos non homologados cos do sistema educativo español.
No artigo 3 do devandito decreto indícase que a efectiva impartición do primeiro e dos sucesivos cursos dos que constan os estudos aos que se refire o artigo 1º deste decreto exixirá antes do comezo do respectivo curso a autorización correspondente mediante orde da Consellería de Educación e Ordenación Universitaria. Para este fin, o centro deberá xustificar e especificar previamente, ante a consellería, a contratación de profesores mantendo as ratios de calidade e de profesor/alumno a que se comprometeu no expediente así como os requisitos relativos aos espazos.
Xustificados por parte do centro estranxeiro universitario adscrito á Universidade de Dublín, Centro de Estudios Superiores Universitarios de Galicia. Cesuga, S.L.-University College Dublin os requisitos necesarios e logo da inspección realizada para o efecto, esta consellería
DISPÓN:
Artigo 1º.-Autorízaselle ao Centro de Estudios Superiores Universitarios de Galicia. Cesuga, S.L.-University College Dublín, domiciliado na rúa Feáns nº 152 da Coruña para que, ao abeiro do Decreto 74/2004, do 25 de marzo e de acordo co convenio de compromiso académico asinado polo devandito centro e a University College Dublin, National University of Ireland, Dublin, imparta desde o curso 2004-2005 na cidade da Coruña, e dentro dos locais establecidos para o efecto no domicilio do centro, o primeiro curso dos estudos correspondentes o título de Bachelor of Architecture, conforme ao sistema educativo vixente noutro país e que conduce á obtención de títulos superiores non homologados academicamente cos títulos universitarios do sistema educativo español.
Disposición derradeira
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de novembro de 2004.
Celso Currás Fernández
Conselleiro de Educación e Ordenación Universitaria
ORDE do 19 de novembro de 2004 pola que se declara de interese galego a Fundación Manuel Puente González e se ordena a súa inscrición no Rexistro de Fundacións de Interese Galego.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 29/11/2004

Con data do 12 de novembro de 2004 foi publicada no Diario Oficial de Galicia a orde da Consellería da Presidencia, Relacións Institucionais e Administración Pública, do 3 de novembro de 2004, pola que se clasifica de interese cultural a Fundación Manuel Puente González, adscribíndoa á Consellería de Cultura, Comunicación Social e Turismo, que exercerá plenamente o protectorado sobre ela.
Esta fundación, de acordo co establecido no artigo 6 dos seus estatutos, ten como obxecto a conservación e difusión do arquivo persoal e o legado cultural de Manuel Puente González, catalogación de fondos documentais e editoriais das institucións galegas afincadas en Arxentina que así o soliciten, promoción da lingua, literatura e cultura galegas na cidade de Bos Aires e en toda a República Arxentina, podendo establecer cantas relacións de colaboración
sexan necesaria con outras entidades e asociacións da diáspora galega e institucións culturais daquela república.
Por iso, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e no artigo 32.3º a) do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño,
DISPOÑO:
Primeiro.-Declarar de interese galego a Fundación Manuel Puente González xa que os seus estatutos cumpren as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Manuel Puente González no Rexistro de Fundacións de Interese Galego da Consellería de Cultura, Comunicación Social e Turismo, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-Esta fundación queda sometida ao disposto na normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada a renderlle contas anualmente ao protectorado e a xustificar, a través dunha memoria anual, o cumprimento da finalidade fundacional, así como a presentarlle o proxecto de orzamento ao protectorado, con anterioridade ao inicio do exercicio económico para o que se formula e debendo solicitar as preceptivas autorizacións do protectorado.
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de novembro de 2004.
Jesús Pérez Varela
Conselleiro de Cultura, Comunicación
Social e Turismo
DECRETO 269/2004, do 11 de novembro, polo que se resolve o expediente de deslindamento entre os termos municipais dos concellos de Barro e Portas (Pontevedra).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 25/11/2004

Os concellos de Barro e Portas remitiron documentación relativa ao inicio do expediente de deslindamento entre ambos os termos municipais.
Tramitado o dito expediente de acordo co procedemento establecido na Lei 5/1997, do 22 de xullo, de Administración local de Galicia e no Real decreto 1690/1986, do 11 de xullo, Regulamento de poboación e demarcación territorial das entidades locais, o Instituto Xeográfico Nacional emitiu informe do 7 de agosto de 2003, no que propón como liña límite xurisdicional definitiva entre os termos municipais de Barro e Portas, a que se describe na acta de deslindamento do 25 de novembro e 10 de decembro de 1889, manifestando a desconformidade con este o Concello de Barro, dentro do prazo concedido aos concellos para presentar alegacións.
Visto o disposto nos artigos 41.1º e 44.3º da Lei 5/1997, do 22 de xullo, de Administración local de Galicia, segundo os cales os conflitos que poidan suscitarse entre municipios en relación co deslindamento dos seus termos serán resoltos polo Consello da Xunta de Galicia, logo dos informes do Instituto Xeográfico Nacional, da Deputación Provincial de Pontevedra, da Comisión Galega de Delimitación Territorial e logo do ditame do Consello Consultivo de Galicia.
Por proposta do conselleiro de Xustiza, Interior e Administración Local, de acordo co ditame do Consello Consultivo de Galicia e logo de deliberación do Consello da Xunta de Galicia, na súa reunión do día once de novembro de dous mil catro,
DISPOÑO:
Primeiro.-Resolver a cuestión suscitada entre os concellos de Barro e Portas sobre o deslindamento dos seus termos municipais, no senso de considerar válida e vixente a liña límite xurisdicional descrita nas actas de 1889, tal e como propón o Instituto Xeográfico Nacional, representada sobre mapa a escala 1:5.000 que acompaña o seu informe do 7 de agosto de 2003 e que figura como anexo a este decreto.
Segundo.-Esta resolución entrará en vigor o día seguinte ao da súa publicación no Diario Oficial de Galicia.
Contra esta resolución, que esgota a vía administrativa, poderase interpoñer recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución, sen prexuízo do disposto no artigo 44 da Lei 29/1998, do 13 de xullo, reguladora da xurisdición contencioso-administrativa, ou calquera outro recurso que coiden oportuno.
Santiago de Compostela, once de novembro de dous mil catro.
Manuel Fraga Iribarne
Presidente
Xesús C. Palmou Lorenzo
Conselleiro de Xustiza, Interior e Administración
Local
ORDE do 14 de outubro de 2004 pola que se autoriza o cambio de titularidade do centro privado Rías Altas de Culleredo (A Coruña).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 05/11/2004

Examinado o expediente que presenta o centro privado Rías Altas de Culleredo (A Coruña), código 15024884, no cal solicita o cambio de titularidade.
Resultando que mediante escritura pública notarial se acredita que a titularidade do centro privado Rías Altas de Culleredo corresponde á Sociedade Cooperativa Galega de Ensino Rías Altas-Coruña.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria da Coruña, que se remite cos informes correspondentes.
Vistos a Lei 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro (BOE do 24 de decembro), de calidade da educación; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias, e a Orde do 20 de setembro de 1995 (DOG do 15 de decembro) que o desenvolve.
Considerando que concorren no expediente os requisitos exixidos nas disposicións vixentes para poder acceder ao solicitado.
Esta consellería, por proposta da Dirección Xeral de Centros e Ordenación Educativa,
DISPÓN:
Autorizar o cambio de titularidade do centro privado Rías Altas de Culleredo (A Coruña) a favor de Sociedade Cooperativa Galega de Ensino Rías Altas-Coruña, con todos os dereitos e obrigas contraídas polo cesionista Colegio Rías Altas-Coruña, Sociedad Cooperativa Limitada, sen prexuízo das responsabilidades que puidesen recaer sobre o anterior titular do centro por actos ou omisións realizados antes do cambio de titularidade que se autoriza.
O cambio de titularidade non afectará o réxime de funcionamento do centro.
Contra esta orde, que esgota a vía administrativa, os interesados poderán interpor recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso
contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 14 de outubro de 2004.
Celso Currás Fernández
Conselleiro de Educación e Ordenación
Universitaria
DECRETO 256/2004, do 26 de outubro, polo que se dispón o nomeamento de varios membros do Consello Económico e Social de Galicia.
PRESIDENCIA — II. AUTORIDADES E PERSOAL — 08/11/2004

En virtude do establecido nos artigos 8, parágrafo terceiro, e 9.1º da Lei 6/1995, do 28 de xuño, pola
que se crea o Consello Económico e Social de Galicia (publicado no DOG nº 133, do 12 de xullo), e nos artigos 8 e 10 do Regulamento de réxime interno deste (publicado no DOG nº 114, do 11 de xuño de 1996), e de acordo coa proposta efectuada pola organización correspondente,
DISPOÑO:
Artigo 1º
Noméanse membros titulares do Consello Económico e Social de Galicia en representación de CC.OO. de Galicia, a Clara Gamarra Lozano, José Eusebio Justo Santos, Eva Aldariz Arias e J. Manuel Fernández Pérez.
Artigo 2º
Noméanse membros suplentes do Consello Económico e Social de Galicia en representación de CC.OO. de Galicia, a Maica Bouza Seoane, Francisco Carrera Pérez, Auri Vázquez Estraviz e Manuel Lago Peñas.
Santiago de Compostela, vinte e seis de outubro de dous mil catro.
Manuel Fraga Iribarne
Presidente
RESOLUCIÓN do 30 de setembro de 2004, da Dirección Xeral de Centros e Ordenación Educativa, pola que se autorizan os programas de garantía social en centros privados e institucións sen ánimo de lucro, que figuran nos anexos I e II, respectivamente, para o curso 2004-2005.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/11/2004

En virtude da Orde do 5 de maio de 1997 (DOG do 29 de maio) pola que se regulan os programas de garantía social na Comunidade Autónoma de Galicia.
Esta dirección xeral, por proposta da Dirección Xeral de Formación Profesional e Ensinanzas Especiais,
RESOLVE:
Autorizar os programas de garantía social en centros privados e institucións sen ánimo de lucro, que figuran nos anexos I e II, respectivamente, para o curso 2004-2005.
Santiago de Compostela, 30 de setembro de 2004.
Alberto González Armesto
Director xeral de Centros e Ordenación Educativa
ANEXO I
Provincia: A Coruña.
Centro privado Agarimo.
Código: 15020431.
1 PGS Operario de albanelaría.
1 PGS Axudante de servizos de restaurante e bar.
1 PGS Servizos auxiliares de oficina.
1 PGS Operario de carpintaría de madeira maciza.
ANEXO II
Provincia: Lugo.
Cruz Vermella de Lugo.
1 PGS Auxiliar de axuda no domicilio e residencias asistidas.
CONSELLERÍA DE POLÍTICA AGROALIMENTARIA E
DESENVOLVEMENTO RURAL
RESOLUCIÓN do 19 de outubro de 2004, da Dirección Xeral de Innovación e Desenvolvemento Pesqueiro, pola que se acorda ratificar a adaptación dos estatutos da Federación Provincial de Confrarías de Pescadores de Pontevedra, inscribila no Rexistro de Confrarías e das súas federacións e ordenar a súa publicación no Diario Oficial de Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 09/11/2004

Examinada a adaptación dos estatutos da Federación Provincial de Confrarías de Pescadores de Pontevedra ao Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, realizada en cumprimento da súa disposición transitoria primeira.
Comprobado que se cumpre o requisito que establece o artigo 4 do Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, de aprobación pola xunta xeral da federación, na súa reunión do 23 de xaneiro de 2004, e de conformidade co disposto nos artigos 2 e 14 da Lei 9/1993, do 8 de xullo, de confrarías de pescadores de Galicia, e cos artigos 112 a), 113 e 114 do decreto citado relativos ao rexistro de confrarías e das súas federacións.
A directora xeral de Innovación e Desenvolvemento Pesqueiro da Consellería de Pesca e Asuntos Marítimos, en representación desta, acorda ratificar a adaptación dos estatutos da Federación Provincial de Confrarías de Pescadores de Pontevedra que consta de 70 artigos, dúas disposicións adicionais, unha disposición transitoria, unha disposición derrogatoria e dúas disposicións derradeiras (34 páxinas), inscribila no Rexistro de Confrarías e das súas federacións no folio 2 do libro das federacións e ordenar a súa publicación no Diario Oficial de Galicia, adquirindo desde este momento a eficacia xurídica que lle recoñecen as normas legais de aplicación.
Santiago de Compostela, 19 de outubro de 2004.
Rosa Mª Quintana Carballo
Directora xeral de Innovación
e Desenvolvemento Pesqueiro
ORDE do 11 de outubro de 2004 pola que se declara a alienabilidade dunha franxa de terreo do recinto da Estación de Inspección Técnica de Vehículos do Espírito Santo, no termo municipal de Sada (A Coruña).
CONSELLERÍA DE ECONOMÍA E FACENDA — III. OUTRAS DISPOSICIÓNS — 09/11/2004

Polo Decreto 236/2004, do 23 de setembro (DOG nº 195, do 6 de outubro), desafectouse unha franxa de terreo do recinto da Estación de Inspección Técnica de Vehículos do Espírito Santo, no termo municipal de Sada.
Comprobada a inscrición no correspondente rexistro da propiedade, o predio matriz figura a nome da Comunidade Autónoma de Galicia, e procede declarar a súa alienabilidade de conformidade co disposto no artigo 24 da Lei 3/1985, do 12 de abril, do patrimonio da Comunidade Autónoma de Galicia, e artigo 60 do seu regulamento, co obxecto de posibilitar o tráfico deste ben patrimonial.
En virtude do anteriormente exposto, por proposta da Secretaría Xeral e do Patrimonio, e logo do informe da Consellería de Industria, Innovación e Comercio
DISPOÑO:
Artigo único.-Declárase a alienabilidade do ben inmoble que se describe a continuación:
Franxa de terreo paralela á estrada N-VI, duns 4 metros de largo e 130 de longo, que ten unha superficie de 603 metros cadrados, e que conta cos seguintes lindeiros: ao norte, estrada N-VI; ao sur, predio matriz; ao leste, instalacións de José Riego Lomba, S.A.; e ao oeste, vía de acceso ao polígono industrial do Espírito Santo (Sada).
O predio matriz figura inscrito no Rexistro da Propiedade de Betanzos no tomo 1.855, libro 325, folio 94, predio número 8.571, inscrición 3ª.
Santiago de Compostela, 11 de outubro de 2004.
José Antonio Orza Fernández
Conselleiro de Economía e Facenda
CORRECCIÓN de erros.-Orde do 26 de outubro de 2004 pola que se anuncia a adxudicación da II Edición do Premio Centro Ramón Piñeiro de ensaio breve, convocado pola Orde do 25 de marzo de 2004 (Diario Oficial de Galicia número 70, do 13 de abril).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/11/2004

Advertido erro na Orde do 26 de outubro de 2004, publicada no DOG número 215, do xoves 4 de novembro, é necesario facer a seguinte corrección:
Na páxina nº 14.955, no artigo segundo, onde di: «a asignación mensual do premio será de 3.000 euros», debe dicir: «a asignación do premio será de 3.000 euros».
DECRETO 258/2004, do 7 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado de acondicionamento da estrada PO-226 (antiga EP-0501), treito: Moraña-Porráns. Clave PO/01/096.01.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 12/11/2004

Con data do 1 de xuño de 2004, o director xeral de Obras Públicas, por delegación do conselleiro de Política Territorial, Obras Públicas e Vivenda aprobou o proxecto de trazado de acondicionamento da estrada PO-226 (antiga EP-0501), treito Moraña-Porráns, clave: PO/01/096.01.
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo 2 do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Vivenda, considerándose xustificada a referida declaración pola súa incidencia na seguridade viaria. Posto que a actual estrada ten zoas cunha calzada excesivamente estreita e con pouca visibilidade que poñen en perigo a vehículos e peóns no caso de producirse algún incidente.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do vicepresidente primeiro e conselleiro de Política Territorial, Obras Públicas e Vivenda e logo da deliberación do Consello da Xunta de Galicia na súa reunión do día sete de outubro de dous mil catro,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios
e que se concretan no expediente administrativo instruído, para efectos de expropiación no proxecto de trazado de acondicionamento da estrada PO-226 (antiga EP-0501), treito Moraña-Porráns, clave: PO/01/096.01.
Santiago de Compostela, sete de outubro de dous mil catro.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda
DECRETO 255/2004, do 26 de outubro, polo que se dispón o cesamento de varios membros do Consello Económico e Social de Galicia.
PRESIDENCIA — II. AUTORIDADES E PERSOAL — 08/11/2004

En virtude do establecido nos artigos 9, parágrafo 1º, inciso segundo, e 10 f) da Lei 6/1995, do 28 de xuño, pola que se crea o Consello Económico e Social de Galicia (publicado no DOG nº 133, do 12 de xullo), e nos artigos 8 e 9 e) do Regulamento de réxime interno deste (publicado no DOG nº 114, do 11 de xuño de 1996), e de acordo coa proposta efectuada pola organización correspondente,
DISPOÑO:
Artigo 1º
Que cesen como membros titulares do Consello Económico e Social de Galicia en representación de CC.OO. de Galicia, Francisco Javier Montero Dongil, José Eusebio Justo Santos, Mª Isabel Quintáns Rodríguez e J. Carlos Rodríguez Gesto.
Artigo 2º
Que cesen como membros suplentes do Consello Económico e Social de Galicia en representación de CC.OO. de Galicia, Maica Bouza Seoane, Manuel Lago Peñas, Jesús Penedo Pallas e Jaime López Golpe.
Santiago de Compostela, vinte e seis de outubro de dous mil catro.
Manuel Fraga Iribarne
Presidente